СОЛУНЦИ ГОВОРЕ

пројекат ученика ОШ „Франце Прешерн“ и наставница Биљане Вишњић, Јелене Трошић и Добриле Кузмановић

***Ово је Србија***

(певају Ивана Зеленбаба и Адриана Степановић, музичка пратња: Маша Трошић)

Аа, ово је Србија
Говоре гробови ратника,
из славног времена.

Знаш ли одакле си сине,
Погледај планине сиве,
Зејтинликом цвеће процвало
Шумадијом сунце засјало.

Цветови као од вина
Певају песме давнина,
Одјекује као некада
Крај Дрине са цветних ливада.

 Проћи ћеш путеве дуге
Видећеш крајеве друге
Понеси одавде један цвет
Нек сви виде, нек зна цео свет!

(Ивана сама завршава песму погнуте главе и остаје на сцени. Наратор наставља даље, а она тада излази уназад )

НА СЦЕНИ: војници (Васиљевић и Матеја, њима се прикључује Бошко када се представи; мало даље седи ЛАЛОВИЋ, близу Матеје)); мало даље (Цветковић, Васа; Јован Миљановић, Раловић улази касније, после сцене НОЖ)

***Наратор:(Марија Стојковић) улази из правца прозора (микрофон је ту намештен)***

„Кад се буде писала историја овог рата њен најславнији одељак носиће назив Србија. Српска војска је учинила чуда од јунаштва, а српски народ претрпео је нечувене муке и такво пожртвовање и храброст не могу проћи незапажено – они се морају наградити.”

Роберт Лесинг, министар спољних послова САД

***Представљање (изашли су на сцену када и наратор- док он чита они излазе) улазе из правца степеница***

Сви који глуме неког од Солунацаобучени у војне униформе (сеоска одела)стоје један поред другога, и мушки и женски. Иступају по један корак напред и говоре ко су и остају на месту где су стали. Говоре редом којим и глуме.

*Мијат Гредељевић (Павле Пантовић):* Мијат Гредељевић из села Стапара код Ужица. Из моје куће кренули смо нас четири брата: Јован, Тиосав, Сава и ја, Мијат. (по завршетку представљања одлази до дела где стоје два “будућа” војника и мајка Јелена Танасковић)

*Милунка Савић:(Милица Дамњановић 8/1)* Наредник Милунка Савић из села Копривнице код Рашке, бомбаш и јуришник. Најодликованија жена-ратник на свету. (одлази до стола где је њена следећа сцена; код Ћеранића и Мијаиловића)

*Арчибалд Рајс:(Бошко Кукањац)* Арчибалд Рајс, швајцарски криминолог. Велики пријатељ Срба. (седа код војника са којим касније глуми: Васиљевић, Димитрије и Николић)

*Драгутин Гавриловић (Петар Крстић):* Мајор Драгутин Гавриловић, командант 10. пешадијског пука који је бранио Београд 1915. (одлази код прозора)

*Маринко Спасојевић (Димитрије Миловић, Макренин син):* Маринко Спасојевић из села Словца код Лајковца, син јединац. (одлази код прозора)

*Бранислав Нушић (Станко Мирило):* Бранислав Нушић, књижевник, дипломата, отац који је у овом рату изгубио јединог сина. (одлази код степеница)

*Илија Бркљач (Лука Ковачевић)*: Илија Бркљач, један од неколико хиљада добровољаца из Босне, Лике, Војводине, Хрватске који је  одбацио аустроугарску униформу и кренуо у ослобођење своје земље. (одлази ка прозору)

*Надежда Петровић (Марија Поповић)*: Надежда Петровић, српска сликарка, један од оснивача Кола српских сестара и Друштва српских уметника “Лада”, болничарка у Војној болници у Ваљеву где је умрла од тифуса 3.априла 1915.године. (одлази код степеница)

*Чедомир Поповић (Јован Миљановић)*: Чедомир Поповић, аветињски лик са Острва смрти, симбол патње и страдања српског народа.

*Војин Поповић (Вук Вишњић)*: Потпуковник Војин Поповић - војвода Вук, командант Добровољачког одреда који се не одржа после погибије свог заповедника. (одлази код степеница)

Остају на сцени и распоређују се!!!

***Наратор:*** „...Хероји ја вас шаљем у један нов рат против једне мале, али врло храбре нације. То су Срби који су у току три непосредна рата – против Турске, Бугарске и Аустро-Угарске – дали свету доказе високих ратничких врлина и највећих војничких способности и који су, на заставама попрсканим крвљу, написали за ове четири године само највеће и најславније победе. Знајте да ће само ваша енергија и спремност на највеће жртве и само потпун презир према смрти омогућити да победите овај народ, да освојите његову земљу и да немачкој војсци донесете једну нову победу...“

                                                                                                        Виљем II, немачки цар

***Регрутација***

Дечак 7/1 (Милутин Трошић) у сеоском оделу утрчава на сцену из правца степеница до средине, до ограде где стоје Павле, Јелена Танасковић и са њима излази опет ка степеницама) млатећи папиром. Задихан је као да је трчао уз брдо. Још пре него што стане почне да виче:

“Еее-хеееј, народеее, народеее, (стаје и окреће се према публици) почела је мобилизација, јављајте се војсци. Е-хеј, мобилизација. Мобилизација, народе.”

Када чују позив прекидају посао и крећу ка излазу. На другом делу стоји жена, мајка Злата, у српској ношњи са марамом на глави. Четворица мушкараца (Павле Пантовић, 3 дечака који немају текст, само глуме рад у пољу!) са стране одлажу мотике и прилазе њој. Стају сва четворица испред ње, а она иде од највишег-најстаријег до најнижег-најмлађег и милује их нежно и полако по коси, па по образу. Они њој пољубе руку.)

Мајка Злата (Јелена Танасковић): “Моји синови, моји соколови, оца немате да вас испрати, али не мари. Ви идете у бој. Са мртвог ништа не узимајте, туђе не дирајте… Немојте да чујем ружну реч о вама… Не долазите ми покуњена чела! О кући и својим женама не брините, ја сам ту, водићу рачуна о њима. Нека вас Бог чува и срећа прати...”

Мијат (Павле Пантовић): “Ни једну ружну реч нећеш мајко чути о нама.”

Синови одлазе (ка војницима: Раловић...), а мајка крајем мараме брише сузе.

Мајка Злата: (храбри саму себе) “Благо мени, четворицу сам отхранила и у војску отпраћам.”

***Наратор:***

“Упознали смо Србе као ваљане непријатеље. Ја сам их сматрао и сматрам их и сада као војнички најјаче од свих наших непријатеља. Задовољни с малим, довитљиви, лукави…они су нашим трупама задавали много више тешкоћа но Руси, Румуни и Италијани…”

                                                                                    Алфред Краус, аустријски генерал

***Милунка Савић (Милица Дамњановић)***

(Милунка Савић одлучно прилази војводи Радомиру Путнику)

Милунка: Ја сам каплар српске војске и хоћу свој ратни распоред, господине војводо! (у једном даху)

Војвода Путник (Павле Ћеранић): Жена нема шта да тражи у војсци!

Милунка: Ја се метка не плашим, господине војводо, идем тамо где куршум зуји. Дајте ме у чету.

Војвода Путник (одговори): Добро, буди болничарка! Штета да погинеш тако млада.

Милунка: Нећу да будем болничарка! Хоћу пушку!

Војвода Путник се удаљава.

Милунка: Остаћу овде и чекати вашу одлуку!

(Милунка остаје на сцени, у ставу мирно. Војвода на ратном саветовању, неколико официра око њега - 4)

Војвода Путник: Једна девојка хоће да ратује. Не одлази кући, чека испред шатора.

(Војници се смешкају, иступа мајор Воја Танкосић)

Мајор Танкосић: (Лазар Мијаиловић) Ако је та девојка Милунка Савић, онда би је требало примити у неку добровољачку јединицу. Она се већ прославила у рату са Бугарима. Неустрашива је, брза, окретна, сналажљива, лукава, као видра...

(Војвода Путник прилази Милунки)

Војвода: Добро, девојко, ако хоћеш да ратујеш, јави се мајору Танкосићу. Наћи ће се пушка и за тебе.

Милунка: Хвала, господине војводо. (осмех јој не силази са лица, и сва срећна, одлази са сцене); ДОК НАРАТОР ГОВОРИ, ИЗНОСЕ СТО (прозор)

Наратор:

“Гледао сам их и дивио им се! Ни страха, ни колебања, ни суза, ни уздаха! Није било жртве које оне не би могле да поднесу за своју Отаџбину. То су одважне кћери Србије, мајке и сестре јунака са Цера и Колубаре, мојих ратних другова, којима је отаџбина била преча од живота и које су, бирајући између понижења и смрти – изабрале смрт...“

                                                                                Анри Барби, француски књижевник

***Војвода Радомир Путник (Павле Ћеранић)***

Снимак који се пушта на платну

(војвода седи за радним столом у својој војводској униформи, на столу испред њега папири, глобус и саксија са ружама, засађеним, повремено кашље и теже прича због болести плућа; преко пута седи новинар са свеском и оловком у руци и повремено записује оно што му војвода говори)

***Новинар (Марија Стојковић):*** Војводо, сплет околности је био такав да Вас је овај наметнути нам рат затекао у Аустроугарској?

***Војвода Путник:*** Године иду, седма деценија пролази, па и здравље попушта. Вест о рату примио сам у бањи Глајхенберг где сам био на лечењу.

***Новинар:*** Ваше хапшење у Будимпешти по повратку из Беча је изазвало низ протуречности код противника. Једни су мислили да Вас треба пустити, а други се противили томе. Зашто?

***Војвода Путник:*** Ха, неки аустријски генерали су мислили да ће лако самном. Генерал Хоцендорф је тражио од цара да ме ослободи. (кратка пауза, кашљуцање) Говорио је да је боље да српском војском командује необразовани старац као ја него неки млади генерал школован у Француској. Враћам се у отаџбину и прихватам  дужност начелника штаба Врховне команде. (кратка пауза, кашљуцање) Био сам болестан, али мотивација и жеља за одбраном земље биле су јаче.

***Новинар:*** Германи су брзо увидели колико им ова одлука била мудра. После ваших првих великих успеха налет Аустоугара је одбијен, а они се понижени враћају на леву обалу Дрине. Вашем противнику Поћореку, кажу, саветовано је да изврши самоубиство.

***Војвода Путник:*** Истина, али, цена је била висока. Огорчене борбе, велики војни губици, цивилне жртве, а непријатељ је после пораза на Церу поново почео да надире. Наша војска се повлачила. Нешто се морало предузети.

***Новинар:*** Одлука о напуштању Београда, иако је стратешки била веома добра, изазвала је велике критике?

***Војвода Путник:*** Могу Вам рећи само оно што и другима - нисам ја крив што је престоница постављена на месту где треба да буде гранична караула!

***Новинар:*** Војводо, Ваша храброст и духовна снага показале су се снажнијим од Ваше физичке немоћи. Српска војска се јуначки борила, али непријатељ је био јачи, многобројнији и нападао је са свих страна. Постојале су само две могућности, капитулација или повлачење.

***Војвода Путник:*** Да, и ја сам 1915. чувајући достојанство српског народа издао ту наредбу о повлачењу. (међу папирима на столу налази парче папира и пружа га новинару) Још увек се добро сећам сваке речи: „Дошао је тренутак када се стицајем прилика морамо повлачити. Код наше војске морал и дисциплина су попустили, а вера у спас отаџбине је изгубљена. Потребно је војницима објаснити циљ повлачења и убедити их у његову потребу. Капитулација би била најгоре решење. Њом би се изгубила држава, а савезници би нас напустили.“

***Новинар:*** Тешко болесног Ваши војници су Вас на рукама пренели преко Албаније. Нису се жалили ни говорили да им је тешко. Међусобно су се и шалили. Знате ли како?

***Војвода Путник:*** Ха, ко не зна за ту анегдоту? Понекад сам их и ја чуо. Причало се међу војском да је Путнику лако да путује када га носе.

***Новинар:*** Знате ли, војводо, да се на другој страни света, у канадској провинцији Алберти, на ланцу Стеновитих планина, део масива Кананаскис зове Путник?

***Војвода Путник:*** Знам. Знам. Али, то је далеко. Мене боли однос према мени у мојој земљи. Боли ме и болеће ме до гроба.

***Наратор:***

После сјајних победа српских војника у Колубарској бици, из бечких највиших кругова препоручено је Поћореку да би најбоље било да изврши самоубиство.

“Хоћу”, узвратио је генерал Поћорек у телеграму својим шефовима у Бечу, “Убићу се, али ћу се убити тек онда када ма који други аустријски генерал победи српску војску.”

***Арчибалд Рајс (Бошко Кукањац)***

Рајс прича о зверствима Aустроугара над српским цивилима. На сцени поред њега су и војници који седе у кругу (или иза његових леђа). Како помене који злочин о коме је писао тако један војник устане приђе посуди поред које се налазе свеће, запали свећу и забоде је у посуду. Када заврше стану иза. Када сви упале свеће певају “Вечнаја памјат” - ако Јелена може да их научи.

*Војник (Димитрије Миловић):* “Ми, деца прњаворска, која растемо у подножју Цера знамо да је непријатељ 1914. годнине напао наш народ са много јачом војском и оружјем. А знамо и да је непријатељ напао још страшнијим оружјем - штампом и пропагандом да је Србија легло буна и немира и да угрожава мир у свету, да је српски народ дивљи и некултуран, па су се правдали пред светом да нас нису напали да нас поробе, већ да нас науче култури! А кад су дошли у нашу земљу, чинили су таква злодела којих би се стидео и најпримитивнији народ: убијали су старце, жене и још нерођену децу, пљачкали напуштене домове, палили куће и болнице, убијали рањенике и болеснике… Али, знамо и то да је велики пријатељ нашег народа и наш почасни грађанин - Прњаворац др Арчибалд Рајс победио нашег непријатеља - речју и пером. Он је целом свету објавио истину о нама, нашој љубави према истини, правди и слободи. Он, криминолог светског гласа, напустио је посао професора Лозанског универзитета и никада се више није вратио у родну Швајцарску. Остао је да живи у Србији, са народом који је толико заволео.”

*Рајс:* “Војници Фрање Јосифа покупили су све жене и девојке у Шапцу: око 2000. Један део њих био је затворен пет дана у хотелу Европа. Женама није давано ништа друго сем мало хлеба и воде. Испитивали су жене где су им мужеви, где су положји, где су трупе… Када су одговарале да не знају тукли су их кундацима… Жене су из хотела одведене у цркву где је већ било много света.

    У Липолисту су се сељаци сакрили у кућу Маринковића. Швабе су на њих пуцале кроз прозор као на зечеве: пет убијених и пет рањених.

    Друге од ових животиња ушле су код Марте Стојковић чији муж је био на фронту. Опљачкали су целу кућу и убили њеног 12-годишњег дечака Веселина, па његов леш приковали за врата где је остао два дана.

    У селу Петковици и његовој околини побијено је 56 особа, углавном стараца и сасвим малих дечака. Непријатељски војници носили су са собом лонце чијом су садржином прскали куће и палили их шибицом. Одмах је све било у пламену...

    Љубомир Тарлановић, младић од 17 година, био је рањен бајонетом у леђа, али је успео да побегне војницима који су пуцали на њега. Његов млађи брат Михаило није успео да побегне. Имао је 15 рана.

    У школи у Прњавору било је затворено 17 старих особа и оне су биле живе спаљене.

У Лешници је убијено 109 прњаворских становника. Повезали су их заједно ужадима и окружили бодљикавом жицом. Тада је војска пуцала у њих. Цела група се скотрљала у раку. Други војници су их затрпали земљом не тражећи да провере да ли су сви мртви. Извесно је да многи нису били погођени, али су их други повукли са собом у гроб. Они су живи сахрањени!”

*Војник 1 (Матеја Николић):* “Овде у овој урни, на врху Кајмакчалана,

               златно срце спава,

               пријатеља Срба из најтежих дана,

               Швајцарца Рајса, ком нака је слава.”

***Наратор:***

„Какав хероизам, какво стоичко пожртвовање испољава српски народ у овим великим несрећама које су га задесиле а које ће он свакакао пребродити! Тај народ је после балканских ратова изненада заблистао на историјској позорници пред забезакнутим очима Европе.“

                                                             Е. Д. Мјахков, дописник руског листа Слово 1916.

***Драгутин Гавриловић*** *(Петар Крстић) излази од прозора до куће која је на месту стола Радомира Путника (Ћеранић)*

(сценаје направљена од стиропора, макете кућа као силуете, посебно издвојена једна на којој стоји натпис кафана Јасеница, на кафани сат на коме је време 14:30, на другој страни силуета Старог двора.

Војници у униформама постројени. Пред њих излази мајор Гавриловић)

*Драгутин Гавриловић (Петар Крстић):*

„Јунаци!
Тачно у 15 часова непријатеља се има разбити вашим силним јуришом, разнети вашим бомбама и бајонетима. Образ Београда, наше престонице, има да буде светао.
Војници! Јунаци!
Врховна команда избрисала је наш пук из бројног стања, наш пук је жртвован за част Београда и Отаџбине. Ви немате више, да се бринете за животе ваше, они више не постоје.
Зато напред у славу! За Краља и Отаџбину! Живео Краљ! Живео Београд!”

***Војска:*** Живео!

 **СНИМАК**(креће у напад) Урааааа!

Наратор:

Не опраштамо се ми са покојником,

опраштамо се са оним који ће живети

који мора живети и који ће са чежњом и болом

очекивати да му се опет у загрљај вратимо.

Отаџбина није предмет ограничен, утеловљен

отаџбина је мисао и вера, а мисао и вера не умиру.

Збогом крвава отаџбино наша,

љубећи те поздрављају те изгнана деца твоја.

                                                              Бранислав Нушић

*Историја једног заробљеника*

Уморни људи из колоне (**статисти**). Међу њима један аустријски војник, иде слободно. Нушић га гледа исцрпљеног и понуди му цигару. Заробљеник је узе.

Заробљеник: Хвала ти, брате и роде!

Нушић (Станко Мирило): (изненађен његовим српским говором) Ти си Србин, рођаче?

Заробљеник (Лука Ковачевић): (пали цигарету коју је добио) Србин!

Нушић: Па откуд овде?

Заробљеник: А где бих био, већ са вама? (гледа Нушића који њега гледа испитивачки, са занимањем) Био сам ја, господине, тамо где је требало бити, нисам изостао, али...ето! (опет га гледа) А ви ваљда, што видите на мени ово аустријско одело, па зато не верујете? (кратка станка, сумњиво гледање) Обукао сам га сад, у Призрену, у болници.

Нушић: А одакле си?

Заробљеник: Отуда, са Дунава, близу Даља.

Нушић: Имаш ли родитеље тамо?

Заробљеник: Имам оца, мајку, две сестре и једног братића. Их, кад би они знали где сам ја сад. (замисли се) Али, ко зна где су они.

Нушић: А што они?

Заробљеник: Ех. Што. Веруј, нису их оставили на миру. Отац ми је добар газда и онако...био им је увек трн у оку. У нас је био већи српски барјак него црквени, па кад дође празник те се оките куће, а наш барјак од крова па до земље. Пролазе жандарми па реже, а не могу ништа, празник је. У кући на зиду слика краља Петра увијена у тробојку. (задрхти му глас, а **Нушић му стави руку на раме**) А колико је пута бабо тако спустио руку мени на раме, па реко: „Ех, нек да бог само да одрастеш, његов ћеш ти војник бити.“ Он је ишао и у Београд о крунисању краља Петра и о Видовдану. Кад се вратио казивао ми је: „Их, да видиш српску војску, све сам соко, видиш му из очију да је Србин! А још кад чујеш да му Србин командује, па ти слатка она српска реч, и ја бих, стар овако, узео пушку и стао тамо у ред. А једном кад је био донео ми шајкачу. Ех, Боже, да чудне радости... (погледа Нушића) Ја, овај, развезао, а не знам да ли Вам досађујем?

Нушић: Не, не досађујеш ми, слушам ја!

Заробљеник: Кад се заратило напунио сам деветнаест година. Бабо ми тада рече: „Србија није далеко, а Сава није широка, па ако ћеш служити кога служићеш српског краља.“ Али, дође изненадна мобилизација и шчепаше нас Аустроугари. Па, што је најгоре ајд у рат са Србијом, оном нашом Србијом. Моме баби као да су сву чељад по кући поклали. Тако му је било. Кад сам испалио прву пушку ништа видео нисам све док ме неко не повуче за рукав и трже из тог бунила речима: „Не пуцај, несрећниче, у ваздух, ено официра за нашим леђима са револвером у руци, убија кога год примети да пуца у ваздух.“ У јуришу смо ускочили у један ров и борбу наставили ножевима док не чух: „Не, кумим те Богом и светим Јованом!...“ Свети Јован је и моја слава. Бризнуше ми сузе на очи, бацим пушку и почесмо да се грлимо. Тако сам се предао. А кад сам се обукао и ставио шајкачу на главу... Да је само мој бабо могао да ме види кад сам се заклео краљу Петру. Толико сам се драо да ми се чини да се мој глас чуо изнад свих осталих.

Нушић: А како си рањен?

Заробљеник: Опет борба на нож, опет прса у прса, опет Србин на Србина… Заболе ме, тешко ме заболе зла судбина наша. Са које год стране се бориш, Србина убијаш! Хвала Богу, однекуд наиђе неко зрно те ме погоди у руку.

Нушић: А откуд у аустријској униформи?

Заробљеник: У болници сам помагао око тежих рањеника. Међу рањеницима доведоше и једног официра. Био је тешко рањен, није могао да крене са нама у повлачење. Одлучио је да им жив у руке пасти неће. Хтео сам му помоћи, понети га... Одбио је. Тражио је да, ако преживим одем до његових Лазића и пренесем им поздрав од њиховог Марка. Он ми је рекао да скинем србијанско одело и обучем од неког мртвог аустријског војника. Ако ме заробе, мислиће да ме ослобађају. Послушао сам га...

Настављају ходање даље.

***Наратор:***

“... Ниједно племе у целој историји света није дало за слободу и јединство јуначнијих, светлијих жртава од српскога племена…”, писао је енглески лист Обсервер.

***Мајка Макрена (Николина Курћубић)***

На сцени су војници (Матеја Николић, Васиљевић, Цветковић), На метар-два од њих стоји краљ Петар са једним војником из своје пратње. На платну иза њих налази се Везиров мост прекривен снегом.

На сцену улази жена у црном, са марамом на глави, умотана. Погледа војнике, мало застане, приђе оном што лежи са крвавим завојем око руке и даје му кошуљу.

***Макрена:*** “Ову сам кошуљу, синко, понела моме сину, мом Маринку. Кренула сам за њим кад је отишао са војском из нашег Словца. Исплела сам му и вунене чарапе. Све мислим стићи ћу га негде и дати му ово што су руке мајчине спремиле за њега. Ево, стигох и до Албаније, али га не нађох. Видим сине да се смрзаваш па узми ову кошуљу и обуци. Ваљда ће се неко мајчинско срце смиловати и мом јединцу.”

***Војник 4 (Никола Цветковић):*** “Хвала мајко.”

Макрена га помилује по коси и даје му кошуљу. Од војника упути се према краљу. Стане испред њега, погледа га, па погледа у мост, па опет у краљa, па у чарапе у својим рукама.

***Макрена:*** “Узми ово господару, и навуци преко чизама, тако ћеш лакше прећи преко овог залеђеног моста. Кад пређеш мост, теби оне неће требати, господару. Скини их и потражи мога сина Маринка Спасојевића из ваљевског села Словца, твога војника, у ужичкој војсци. Тако се, рекли су ми зове његова јединица. Ако ико мог Маринка, а даће Бог да је жив, може наћи, можеш само ти, господару, и нека ти је то пред Богом највећи аманет.”

Макрена се сагињe и љуби краљу руку, а краљ стави руку на њену главу. Клима потврдно. Макрена се окреће и одлази назад.

***Краљ (Лука Лаловић):*** “Распитај се за сина ове убоге жене.”

***Војник 1(Матеја Николић):*** “Е, господару, можемо се само надати да није остао негде у снегу као и многи од младића који су кренула са нама, или за нама. Шта ако га не нађемо?”

***Краљ:*** “Ако га не нађемо обујте ми ове чарапе у часу када и ја кренем за мојом несрећном војском.”

***Наратор:***

„...Пробијајући се кроз албанске Гудуре, тренутно надјачана Србија и даље живи и нада се. Она ће живети и биће освећена. Јуначки српски народ је најплеменитији пример за углед онима који би у борби за независност своје земље, за правду и права народа, дошли у искушење да напусте такву велику ствар...“

                                                                                         Пол Пере, француски министар

***Нож (Раловић и Пантовић улазе од степеница и иду ка кући)***

ВОЈНИК 3 (Страхиња Раловић) и ТОДОР МИШОВИЋ (Павле Пантовић) (ходају тешко и уморно, исцрпљени. Прилазе кући; куцају на врата.)

ДОМАЋИН (Јован Бракус)(отвара; изненађено): Војници! У мојој сте кући добродошли и безбедни, док се моје имање протеже. (покретом руке их уводи унутра. Војници захваљују и смештају се.)

ДОМАЋИНОВ СИН (Владимир Лаловић) (ВОЈНИКУ, КАПЕТАНОВОМ ПОСИЛНОМ): Могу ли видети твој нож, војниче?

ВОЈНИК 3(Страхиња Раловић): Мој нож (изненађено)?

ДОМАЋИНОВ СИН: Да, твој нож, што ти стоји за појасом.

ВОЈНИК 3(Страхиња Раловић) (предаје му нож. Домаћинов син га посматра заинтересовано; показује га оцу и нешто му говори.)

ДОМАЋИН: Колико дајете за овај нож?

ВОЈНИК 3(Страхиња Раловић)(збуњено): Не бих га дао; добио сам га од претка, који га је зарадио у борби.

ДОМАЋИН: Даћу ти шта год пожелиш! Теле, овна, коња!

ВОЈНИК 3(Страхиња Раловић): Нисам сигуран... то ми је драга успомена.

ГАСИ СЕ СВЕТЛО, МУЗИКА/СОВЕ

ДОМАЋИНОВ СИН: Оче, однео сам нож хоџи. Рекао је да на њему пише: „Благословен човек који га употреби у часном делу“

ДОМАЋИН: То је дивно. Ипак, врати сада војнику његов нож, да не помисли да си му га украо. Пробаћемо да се договоримо сутра. Јутро је паметније од вечери. Сада иди. Јеси ли ме разумео?

ДОМАЋИНОВ СИН: Разумем, оче. (Шуња се у собу и враћа нож у канију.)

(Сутрадан)

ДОМАЋИН: Добро јутро, војниче! Јесте ли лепо спавали?

ВОЈНИК 3(Страхиња Раловић): Хвала на питању, јесам.

ДОМАЋИН: Јесте ли можда променили мишљење за онај нож. Даћу Вам за њега све што пожелите...

ВОЈНИК 3(Страхиња Раловић): Господине, морам Вам рећи да ми је Ваш син синоћ узимао нож, без моје дозволе, али ми га је на послетку вратио.

ДОМАЋИН: Упознат сам с тиме, војниче. Ваш нож га је толико заинтересовао да га је однео хоџи да му протумачи поруку која је на турском на њему била написана.

ВОЈНИК 3(Страхиња Раловић)(заинтересовано): И шта на њему пише?

ДОМАЋИН: Каже да на њему пише: „Благословен човек који га употреби у часном делу“.

ВОЈНИЦИ: Крећемо даље! Пожури!

ВОЈНИК 3(Страхиња Раловић) (даје нож домаћину): Дајте  ово свом сину. То је мој поклон за њега.

ДОМАЋИНОВ СИН (дотрчава иза угла пресрећан; узима нож у руке.): Хвала Вам! Хвала Вам!

(ВОЈНИК 3 им маше, док се придружује осталима)

Група војника седи. Међу њима и војник који је имао нож (Страхиња). Прилази им један од војника и обраћа му се.

**(Петар Крстић**): Знаш ли да се остварила порука са твога ножа. Бугари упали у село, заробили сељане, међу њима и нашег домаћина. Али момак није био код куће. Када се вратио и видео оца везаног за дрво потегао је нож на стражара. А овај побегао. Ослободио је и оца и остале заробљенике. Употребио га је у часном делу...

***Наратор:***

„...Војници су били потпуно изнемогли, већина без оружја. Као покретне лешине! Они су с тешком муком корачали, мршави, мрачног изгледа, земљаног лица, угашеног ока... Никаква жалба није се чула од ових људи који су толико препатили. Они су ишли ћутећи... Покатакад, ипак, чули бисмо их да кажу: „Хлеба!“ То је била једина реч коју су имали снаге да изговоре...“

Огист Бон, француски посланик у Србији, који се повлачио преко Албаније са српском војском

**Војин Ђорђевић - хлеб**

Група од четири војника тешко се креће стазом (од уласка на сцену према прозору), капе навукли на уши, омотали главу и врат шаловима.

Војник (**Милутин Трошић**): (застаје, гледа у страну и уздише, а онда као да се надвикује са ветром говори својима) “Умрли од глади и хладноће, а онда их завејао снег.”

**Војин** (Војин Јевремовић): “Нећу да умрем од глади! Не дам се! Тражићу хлеба у првом селу, у првој кући до које будем могао да се добауљам…”

Војник 7 (Михаило Јовановић): “Не тражи ништа! Видиш ли да је овај народ пука сиротиња, нема ни он шта да једе, а оно што је и имао дао је онима који су овуда прошли пре нас…”

Крећу даље и наилазе на једну жену која стоји у свом дворишту.

Војин: (молећиво гледа жену обучену као и Макрена и страхује од њеног одговора) “Имаш ли, мајко, да продаш мало хлеба? Бар мало, да утолим глад, јер не могу даље да се крећем…”

**Мајка (Марта Бељић):** (прозор, кућа)“Имам, сине…”

Жена петља по корпи крај ногу и вади комад проје који ломи и дели војницима, а затим почиње да плаче бришући очи рубом мараме.

Мајка: “Децо моја, децо моја…”

Војин: “Да платим мајко…” (вади новац из џепа и пружа га жени)

Мајка: (нежно одгурне Војинову руку) “Ништа, децо, имам и ја сина војника… Даће Бог да и њему нека мајка да хлеба као и ја вама…”

Војин јој пољуби руку и војници одлазе.

***Плава гробница***

рецитује Тамара Самарџић

(на слајду пустити слику шајке која превози лешеве или неку другу карактеристичну за Видо)

Над овом светом водом!Стојте, галије царске! Спутајте крме моћне!

Газите тихим ходом!

Опело гордо држим у доба језе ноћне

Над овом светом водом.

Ту на дну, где шкољке сан уморан хвата

И на мртве алге тресетница пада,

Лежи гробље храбрих, лежи брат до брата,

Прометеји наде, апостоли јада.

Зар не осећате како море мили,

Да не руши вечни покој палих чета?

Из дубоког јаза мирни дремеж чили,

А уморним летом зрак месеца шета.

То је храм тајанства и гробница тужна

За огромног мрца, к'о наш ум бескрајна.

Тиха као поноћ врх острвља јужна,

Мрачна као савест, хладна и очајна.

Зар не осећате из модрих дубина

Да побожност расте врх вода просута

И ваздухом игра чудна пантомима?

То велика душа покојника лута

Стојте, галије царске! На гробу браће моје

Завите црним трубе.

Стражари у свечаном опело нек отпоје

Ту, где се вали љубе!

Јер проћи ће многа столећа, к'о пена

Што пролази морем и умре без знака,

И доћи ће нова и велика смена,

Да дом сјаја ствара на гомили рака.

Али ово гробље, где је погребена

огромна и страшна тајна епопеје,

Колевка ће бити бајке за времена,

Где ће дух да тражи своје корифеје.

Сахрањени ту су некадашњи венци

И пролазна радост целог једног рода,

Зато гроб тај лежи у таласа сенци

Измеђ недра земље и небесног свода.

Стојте, галије царске! Буктиње нек утрну,

Веслање умре хујно,

А кад опело свршим, клизите у ноћ црну

побожно и нечујно.

Јер хоћу да влада бескрајна тишина

И да мртви чују хук борбене лаве,

Како врућим кључем крв пенуша њина

У деци што кликћу под окриљем славе.

Јер, тамо далеко, поприште се зари

Овом истом крвљу што овде почива:

Овде изнад оца покој господари,

Тамо изнад сина повесница бива.

Зато хоћу мира, да опело служим

без речи, без суза и уздаха меких,

Да мирис тамјана и дах праха здружим

Уз тутњаву муклу добоша далеких.

Стојте, галије царске! У име свесне поште

Клизите тихим ходом.

Опело држим, какво не виде небо јоште

***Видо - Чедомир Поповић***

Војници сде у полукругу. Скинули капе, пушке држе једни испред себе, други положене испред ногу.

Чедомир (Јован Миљановић): (показује фотографију окупљеним војницима, та иста фотографија појављује се на слајду) “Овако смо изгледали! Ово сам ја, да знате, на острву Видо, Острву смрти. Сликао ме један француски лекар, више са жељом да има успомену на страшне дане, него да њоме гане свет…”

Војник 1 (Матеја Николић): “Била је ово трагедија једне младости, брање тек стасалих цветова једне земље, сурова драма о којој је говорио свет, а која је непријатељу пружала наду да ће уништити српски народ.”

Чедомир: “Били смо гомила костију са којих су висили комади одеће. Лица мученичког, испијеног, сломљеног недаћама… На лицу нам се огледала патња… Ноге у ранама клецале су од глади и умора…”

Војник (Никола Цветковић): “Када је оне несрећне 1915. године почело повлачење војске и народа, кренули смо и ми регрути. Неки још нису били стасали за војску, али су морали да крену да не би пали непријатељу у руке. Водили су нас резервни официри. О нама се није бринуло као о борачким јединицама. Ми никоме нисмо могли да пружимо отпор. Нисмо имали ни оружје. Једини наш задатак био је да сачувамо главе, како би несрећна земља, касније, ако јој се укаже прилика, могла да рачуна на нас…”

Војник 10 (Асановић): “Колико нас је било? Ко би то могао да зна. Можда историчари. Прича се да је око 20 хиљада младића заувек остало у албанском кршу… Завејали су их снежни ветрови. Био сам сведок њиховог нестајања, њиховог тихог умирања…”

Чедомир: Посустајао сам, заостајао, вукао се, спавао у ходу, грицкао зрневље кукуруза. Ледило ми се тело, ледила ми се душа, уста сам пунио снегом да бих заварао глад… Али, ишао сам даље. Ложили смо уз пут ватре - да се мало огрејемо. Једне вечери после тродневног гладовања добили смо мало брашна. Искупили смо се поред ватре док је киша помешана са снегом сипала. Један је замесио тесто, а ми смо буљили у ватру чекајући да се испече. Мљацкали смо устима и унапред уживали у залогајима врућег хлеба… Скрхани умором, заспали смо… Пробудили смо се у зору. Ватра је догоревала. Наш хлеб се претворио у угљевље… Ишли смо даље… Понекад сам проверавао да ли сам при чистој памети. Гласно сам изговарао своје име, презиме, годину и место рођења, помињао име мајке, оца, својих другова…”

Војник 1**(Матеја Николић)**: “Многи младићи из ове неме колоне били су толико изгубљени да ни своје име нису знали да кажу. Тако су остали у снегу као незнане жртве глади и зиме…”

Чедомир: “До Валоне где су нас укрцали у бродове пешачио сам три месеца и шеснаест дана…”

Војник 10 (Василије Асановић): (сетно се смешка) “На броду су нас пријатељски дочекали француски морнари. И погледи су им били пријатељски. Можда су нас и жалили, нашу младост...”

Војник:(Никола Цветковић) “А на Виду… Боже, шта сам све видео на Виду! Какве слике ужаса и несреће. Свакога дана на стотине мртвих… Моји другови, још дечаци… А гробље је било мало… После су их бацали у море…”

Чедомир: “Онога дана када сам стигао на Видо сликао ме један Француз. Чудио сам се зашто ме слика - шта је то на мени необично. Нисам имао огледало, па нисам могао да видим како изгледам… После неколико дана док сам лежао у шатору, у некој болници, донео ми је слику. Нисам је никоме показивао… Било ме срамота…

 **Др Харијет Кокберн (Ивана Таталовић)**

...Повлачила сам се са српским војницима и избеглицама кроз беспућа Албаније. Ово је било грозније од бојишта у Србији, на којима сам се обрела још у почетку рата са групом канадских лекара. Тамо, на бојишту, падало се од пушчаног зрна, гранате, бомбе; овде, на овим леденим стазама, од глади, зиме, изнурености…

  И ја сам на том путу била гладна, сломљена, изнемогла. Следовања хране, веома оскудна, давале смо српским мајкама и њиховој деци коју су носиле у наручју, увијену у шалове које су им давали војници. Мени, рођеној у Торонту, у изобиљу богатих родитља, тешко су падали и глад и пешачење - превалила сам 640 километара. Али, зар бих смела да кажем да ми је тешко! Гледала сам несрећне српске мајке које су грабиле напред, према обалама Јадрана, према луци спасења. Оне су и мени давале снагу да истрајем на овом суровом маршу смрти…

***Наратор:***

„Српска војска учинила је све што је било у њеној моћи. Она се јуначки борила и испољавала одважност, срчаност и вештину командовања – ратне врлине које без икакве резерве морамо признати. Она се борила са безграничним пожртвовањем, па је и у часовима патње и умирања окитила своје заставе непролазном славом.“

                                                                        писао је немачки војни лист Ратник 1915.

**Тамо далеко**

Тамо далеко, далеко од мора,
Тамо је село моје, тамо је Србија.
Тамо је село моје, тамо је љубав моја.

Тамо далеко, где цвета лимун жут,
Тамо је српској војсци једини био пут.
Тамо је српској војсци једини био пут.

Тамо далеко где цвета бели крин,
Тамо су животе дали заједно отац и син.
Тамо су животе дали заједно отац и син.

Без отаџбине далеке, на Крфу живех ја,
али сам поносно клиц’о, живела Србија!
али сам поносно клиц’о, живела Србија!

(певају Николина Сташевић и Лазар Ковачевић)

Играју девојчице обучене у бело са белим велом преко косе, као младе, излазе на сцену вртећи се као балерине, у рукама држе цвеће сплетено у венац за главу и плету га док играју док траје прва строфа, у другој играјући и даље стављају венац на главу, за то време на слајду иза иду цветне ливаде, а затим војска у строју која одлази, док иде трећа строфа на слајду иде река по којој плове венци од цвећа, а девојчице које плешу завршавају плес као да бацају венце у воду за својим погинулим мужевима и клекну/легну. Песму наставља Лазар, последњу строфу, а улазе дечаци обучени у униформе, пружају руке ка девојчицама, подижу их, на слајду природне лепоте Србије. Један за другим парови излазе као балетани, а наратор наставља. (Сара Шћекић, изабрати уз њену помоћ још 5 девојчица и 6 дечака.)

***О храбрости и вери (улазе из правца степеница)***

(Капетан Цвијовић стоји пред пуковником Туцовићем. У позадини војници седе, причају, чисте оружје.)

Пуковник Туцовић (Милош Јовановић): "Цвијовићу... Један бугарски батаљон прешао је вечерас реку Власину. Наређујем ти да до седам сати ујутру  пронађеш тај бугарски батаљон и пребациш га преко Власине. Јеси ли разумео?",

Капетан Радомир Цвијовић (Лука Јовановић): "Разумем, господине пуковниче. Моја три вода не броје више од сто тридесет људи, а треба да нападну батаљон од хиљаду или  хиљаду и двеста Бугара, који су тек дошли из Трнова, одморни и спремни за борбу. И још треба да их потучем и протерам преко набујале реке?"

Пуковник Туцовић: "Богами, Цвијовићу, тако што до сад није записано. Али ноћас ћемо и то забележити".

Капетан Радомир Цвијовић: "Онда, господине пуковниче, мени изгледа овако: ви жртвујете мене и моја три вода да изгинемо, да бисте се ви могли извући и сачувати пук".

Пуковник Туцовић: "Тако је. Ти правилно мислиш. Видиш ли оне ватре у даљини? Оно су бугарске ватре. Заокружили су нас са свих страна."

Капетан Радомир Цвијовић: "Добро, господине пуковниче" (окреће се ка својим војницима и обраћа им се, војници устају према свом команданту, што већи број војника на сцени): "Вечерас ћемо отворено разговарати, војници моји. Добио сам једну тешку заповест. Три вода моје чете ноћас ће да се туку и гушају с Бугарима, јер Десети пук мора да се спасе пре зоре. Дакле, људи, ми ноћас има да изгинемо. Идемо у маглу, па шта нам Бог да. Потребно је само да се чврсто држимо један уз другог".

(Наста тајац међу људима. Она мучна тишина као када се мртви сахрањују. На лицима ни страх, ни ужас, ни револт. Они су немо ћутали и само гледали у свог капетана, чије су очи севале као муње.)

Капетан Радомир Цвијовић наставља: "Војници, ако има ко међу вама па се толико уплашио и не сме да крене, онда нека одмах иступи и каже: "Ја не смем!", поштедећу га и оставити, а на његово место узећу другог, храбријег војника".

Из мрака се јави глас једног редова (Лазар Мијаиловић):

"Господине капетане, хоћете ли и ви поћи с нама?"

Капетан Радомир Цвијовић: "Разуме се. Зар бих ја могао напустити чету?"

"Онда ћемо поћи сви!", одговорише војници, (На њиховим лицима као да заблиста нови жар и снага.)

Капетан Радомир Цвијовић: "Значи сви ћете са мном?"

"Хоћемо сви!"

(Војници узимају своје ствари, пакују се. Капетан Цвијовић скида шапку са главе и каже):

"Капе скини!"

(Војници то исто чине, окупљени око њега. Његове очи, које су малочас севале као ватрене муње, испуни нека чудна, племенита благост. У мрачно небо он упре свој молећиви поглед и, уместо да одржи последњи говор војницима, обрати се Богу:)

"Велики Оче свију људи, молим Ти се спаси и сачувај моје војнике. Помози им у овој мрачној ноћи и у невољи. Њихов пород и њихове њиве чекају да се живи врате. Буди нам милостив као што си увек био, јер ми нисмо ушли у рат да отимамо и пљачкамо туђе, него да бранимо своја села и своје куће које су нам дедови оставили. Покажи нам пут правде и победе, пут славе и части. Благословено име Твоје, Господе, на вијеки вијеков! Амин!"

(Капетан се прекрсти, као и војници и у чудној побожности шапуташе име Господње. А онда, кратка команда поново одјекну кроз ноћ:)

Капетан Радомир Цвијовић:“Напред!"

***Наратор:***

„Мало се војника тукло тако како се тукао српски војник! Кад му је речено да је то важан положај који се мора одржати до последњег човека – одржао га је! Могао је ту да погине, али није могао да одступи!“

Келнске новине, 1918.

***Кајмакчалан***

(рецитује Реља Кошчица)

Путниче, стани! Овде леже они!

Гомиле ове прах краљева крију.

С капом у руци њима се поклони,

И редом тако ижљуби их свију!

Из ових хумка, из хрњаге кама,

Где труба свести срца јака сврста,

Празници славе гранули су нама

И мученике скинули са крста.

Овде су вечни, што ватрама жртве

И билом срца пробудише мртве -

Србине, стани! Овде леже они!

Ово су наше лавре и олтари;

Њиховим светлим сјајем се озари,

И чело своје молитвом приклони!

**Хиљадили се такви синови**

Око ватре седи пет војника. Тихо причају о повратку у домовину.

Војник 4 Никола Цветковић: На прагу смо отаџбине. Непријатељи беже.

Војник 2 Матеја Николић: За који дан бићемо међу својима.

Војник 3Страхиња Раловић: (шали се) Ко преживи, разуме се.

Ка њима долази војник Радован Лукић и рапортира команданту.

**Радован** (Лазар Мијаиловић): Господине потпуковниче (команданте) заробио сам бугарског потпуковника. (из правца прозора са Николом)

Иза њега стоји бугарски потпуковник, уплашен, дрхти.

Чује се шапат међу војницима.

Војник 2 Милош Васиљевић: Треба му скинути главу. Треба се сетити покоља у Топлици.

Бугарски војник разуме ове речи и све се више савија, колена му дрхте...

Командант (Марко Тишма): Не брините, господине потпуковниче. Ви сте од овог момента под мојом заштитом.

Даје му тањир са храном коју он прихвата и халапљиво једе. Седи поред војника. Војници са неодобравањем гледају у њега. Када је завршио почиње и он да прича.

Заробљеник (Никола Марковић): Нисмо ми криви за рат и покољ. Бугарски народ у рат су гурнули Германи...

Војник 1 Матеја: Нисте криви, нисте, а оволике жртве. Толике жене, деца, старци...  Док ми лепо са вама.

Војник 3 Раловић: Лепо, разуме се. Сећаш ли се шта ми је рекао војвода Степа кад сам заробио оног бугарског наредника.

Војник 4 Цветковић: Причај, како је то било.

Војник 3 Раловић: Био сам на извиђању, тамо успод Сокоца 1916. Завежем коња за једно стабло, па се упутим кроз шибље да погледам има ли кога. Кад тамо, на једном извору, бугарски наредник. Натапа марамицу водом и ставља је на чело. Ја учиним два-три корака напред и кажем „пст“ и он се окрену. Одмах је дигао руке увис. Поведем ја њега са собом. Узјашем коња, а њега пустим испред. Нисмо прешли ни пар стотина метара, а он се сруши. Диже се на колена склопи руке за молитву и каже ми: „Убије ме, братко, молим те. Убиј ме, не могу даље. Болестан сам, изгорећу од неке ватре. Малаксао сам. Не могу даље. Прежали један метак...“ Ја га гледам и мислим шта да радим.

Војник 4 Цветковић: Ниси га убио?

Војник 3 Раловић: Нисам га убио. Како да убијем заробљеника? Сјахао сам, подигао бугарског наредника и ставио га на свога коња.

Војник 1 Матеја: Дао си му свог коња?

Војник Раловић: Нисам му дао свог коња, само сам га на своме коњу одвео у јединицу.

Војник 2 Васиљевић: Па шта ти рекоше када су то видели? Ти водиш коња, а на коњу бугарски војник! Као да си ти његов заробљеник.

Војник 3 Раловић: Да је то био само повратак у јединицу...  Али, пред јединицом наиђемо на војводу Степу! Кад сам га видео спопао ме је страх. Шта ће рећи славни војвода? Зар се заробљеном војнику даје коњ? Још кад сам видео како ме зачуђено гледа и чека да му испричам шта се дешава почео сам да стрепим. Како је тражио казивао сам му све по реду. Кад сам завршио причу војвода ми је весело рекао. „Хиљадили се такви синови. Никад српски народ неће пропасти. Добро си поступио, војниче…”

Бесмртни батаљон

(рецитује Лука Ковачевић)

                                      Арсен Малеташкић

...јсдног сунчаног дана

Из града на Вардару —

Корака чврста и сложна —

Крете батаљон младића,

Цвет народа мог.

Осташе за њима школе,

Девојке очију суза пуних;

Остаде да шуми Вардар

О поколењу једном

Пуном живота и жара;

Остаде да прича нараштајима

О Батаљону

хиљаду и триста каплара!

Одоше с песмом мајци —

Песмом што жртву тражи —

О мајци на чијем топлом крилу

Сазнаше

Да живот највећу вредност има —

Када се даје на пољу части!

Ој Србијо, мила мати. . .

Поздрав ти певају деца твоја,

Деца што за Te умрети знају

С песмом пуном љубави и жара,

Синови твоји:

батаљон хиљаду и триста каплара.

И једног зимског јутра - -

Сунце не беше још пробило

Таму ноћну —

Уз тресак бомби и сложно “ура” - -

Крете народна војска.

Пред сваком чете беше —-

Kao да васкрсну легенда стара —

По један из Батаљона

хиљаду и триста каплара.

Многи су тада пали пo пољима

Покривени снегом,

Ал остаде спомен — док народ овај живи —

Јер нигде се дотле чуло није

За поколење такво

Што на браник народа и слободе стаде

С толико љубави и жара,

Kao што беше Батаљон ђачки-

БАТАЉОН ХИЉАДУ И ТРИСТА КАПЛАРА!

***Српски војник наредио је јуриш***

На сцени постројена војска као у сцени Д. Гавриловић.

***Бојовић (Марко Тишма):*** “Војници, Врховна команда је донела одлуку да се овде надомак Ниша зауставимо и чекамо појачање.”

Из строја иступа један војник, скида капу, поглед обара ка земљи и полудрхтавим гласом се обраћа генералу.

***Милисав (Петар Ранковић):*** “Гос’н Ђенерале, војник Милисав…понизно се јавља! Могу ли да Вам се обратим?”

***Бојовић:*** “Реци војниче.”

***Милисав:*** “Госн, Ђенерале, ја због љутог Швабе и Бугарина нисам видео кућу три године. Остала ми стара мајка, жена и двоје нејаке деце – најстарије је тек проходало када сам га последњи пут видео. Боли то Ђенерале, али то се некако истрпи. Благи Бог и Свети Никола о њима брину, када ја већ нисам ту  поред њих да се бринем. Али Ђенерале, ја славу, свету славу Светог Николе не славим кући већ четврту годину. Или ћу ове године упалити славску свећу мом спасиоцу Николи у мом дому и славски колач преломити или ме неће бити! Ја само толико Ђенерале, а ти си власт па пресуди: или ме шаљи на вешала због ових мојих речи или ме пусти Шваби на метак, а ја ћу се већ снаћи да упалим Свецу свећу како доликује и Бог заповеда.”

Остали војници скидају капе, иступају корак напред и стају у исту равнину са Милисавом. Сви све време држе погнуте главе, срамота их, побунили се против команданта.

Бојовић се окреће, помера се пар корака даље и руком позива свог ађутанта који је са краја сцене посматрао догађај.

***Бојовић:*** “Послаћеш телеграф Врховној команди. Диктирам. Српски војник је наредио јуриш на Ниш. Стоп. Наређење ће бити извршено. Стоп. Генерал Бојовић.”

Ађутант записује, а затим обојица одлазе са сцене. Војска остаје.

***Живојин Мишић (Филип Гогић)***

Снимак који се пушта на платну

 (војвода седи за радним столом у својој војводској униформи, на столу испред њега папири, и војне мапе мало заврнуте као свитак, иза њега карта, преко пута седи новинар са свеском и оловком у руци и повремено записује оно што му војвода говори)

***Новинар (Марија Стојковић):***Војводо Мишићу, за Вашу војну филозофију кажу да је достојна највећих светских војсковођа?

***Војвода Мишић:*** То ми је било предодређено. Надахњивале су ме приче о кинеским војним стратезима, древним војсковођама, а Бонапартино ратовање сам проучавао као младић.

***Новинар:*** Своју војну вештину усавршили сте у школи аустријске царске војске?

***Војвода Мишић:*** Јесам, на њихову велику жалост стечено знање сам неколико година касније у потпуности применио против њих.

***Новинар:*** Пред почетак Великог рата враћени сте у службу?

***Војвода Мишић:*** Био сам пензионисан. Али, када је рат био на помолувратили су ме назад као помоћника начелника Генералштаба. Ту сам заједно са Степом почео да припремам војску за рат и помажем нашем некадашњем професору војводи Радомиру Путнику.

***Новинар:*** О Вашој слави и успесима много се говори. Највише о победи на Колубари.

***Војвода Мишић:*** Моја прва армија ту је одиграла најзначајнију улогу, следећи тактику за коју сам придобио војводу Путника још једном смо успели да отерамо аустроугаре преко Дрине. Сећам се да ми је престолонаследник Александар рекао: „Мишић у тешким тренуцима није изгубио главу, када је други већ нису ни имали.“ Морам истаћи да је моја војска највећи терет поднела приликом повлачења. Њен задатак био је штитити одступницу целокупној српској војсци.

***Новинар:*** У својој војничкој каријери издали сте многе наредбе. Која Вам је била најмилија?

***Војвода Мишић:*** Ту нема двојбе. Она коју сам издао 13.септембра 1918: „Са непоколебљивом вером и надом... Јунаци, напред у отаџбину.“ Српски војник је тада, жељан своје деце, мајчиног и очевог гроба, жедан воде са свога бунара постао анђео осветник који јуриша док земље под ногама има. У магли види оно што се видети не може, у даљини чује оно што се чути не може.

***Новинар:*** Српску војску непријатељ више није могао ни да прати, а камоли да заустави.

***Војвода Мишић:*** Српски војник журио је у ослобођење своје отаџбине. У нашу престоницу Београд, град херој, како су га назвали, ушао сам 45 дана после наредбе коју сам издао. Наша отаџбина је 1. новембра била ослобођена.

***Новинар:*** Војводо, хвала Вам на овом разговору.

***Војвода Мишић:*** Хвала Вама.

**Војвода Степа на коњу јаше**

(пева неко кога ће Јелена да пронађе)

Иду у строју два војника,
отац и син, дирљива слика.
Прешли су преко албанских гора,
стигли до Јонског мора.
Тамо у земљи нара и крина,
изгуби отац јединог сина.

Војвода Степа на коњу јаше,
душманин белом заставом маше!

Кренули Срби испред Солуна,
промаши оца триста плотуна,
али на врху Кајмакчалана,
нога му поста крвава рана.
Сеците браћо, тако вам Бога,
кад немам сина, шта ће ми нога.

Војвода Степа на коњу јаше,
душманин белом заставом маше!

Довезла оца волујска кола,
пред једну кућу што беше школа,
некада школа, болница сада,
спаљеног, пустог Пирота града.
Депешу шаље војник без чина,
не чекај, љубо, мене и сина.

Војвода Степа на коњу јаше,
душманин белом заставом маше!

***Ја сам мајко Живојин***

(Ноћ је. Војник прилази кући. Куца на врата.)

МАЈКА (Марта Бељић) (дрхтавим гласом, уплашено): Ко је?

ЖИВОЈИН (Андреј Стојисављевић): Ја сам мајко, Живојин.

МАЈКА (широко отвара врата, грли га): Живојине! Жив си!

СЕСТРА (Лола Јевтић) (дотрчава иза угла): Живојине, брате!

(Мајку љуби у руку, а сестру у образ.)

МАЈКА (крсти се): Хвала небесима што си овде! Сваког дана плачем, стрепим, размишљам како си. Како ти је тамо, далеко од своје дедовине, је ли ти хладно; јеси ли гладан, уплашен... Колико си нам недостајао!

ЖИВОЈИН: И мени је, мајко, драго што те видим, али ту сам само на кратко. Наши пилоти су нам јавили да Бугари беже... Беже Немци... Фронт је пробијен... Наша пешадија је на својој земљи. Наши војници јуришају… Кренули смо у ослобођење. Склопљен је мир са Бугарима, али рат још увек траје.

МАЈКА: Разумем сине, разумем. Стани бар на тренутак да те мајка види. (Милује му образ. Он је загрли и крене.) Мој син је жив! Жив! (Плаче од среће испраћајући га.)

***Наратор:***

„То су сељаци скоро сви, то су Срби, тврди на муци, трезвени, скромни, то су људи слободни, несаломиви, горди на себе и господари својих њива. Али, дошао је рат. И ето како су се за слободу земље ти сељаци без напора претворили у војнике, најхрабрије, најистрајније, најбоље од свих. То су те сјајне трупе, због којих сам горд што сам их ја водио, раме уз раме са војницима Француске, у победоносну слободу њихове отаџбине!”

                                                                                   Франше д’Епере, француски маршал

Ослобођење

Сви који су учествовали а нису војници налазе се на сцени, радосни, жене машу марамама, а мушкарци капама. Жене у рукама држе цвеће и повремено прилазе војницима и дају им га или им венце стављају око врата. Загледају војнике, траже своје.

Мајка (Јелена Танасковић): (прилази једном војнику и из замотуљка вади слику и показује је) “То је мој син. Мој Јован. Јеси ли га срео? Носиш ли какве вести? Шта је са њим…?”

Војник 9Павле Пантовић: (војник тужно одмахује главом) “Не знам га мајко, нисам га видео.”

Петар Крстић (док жена одлази од њих војнику 9) “Јадне мајке, јадна деца… Многи се неће вратити. Остали су на Кајмакчалану, Ветернику, Кравици, Кожуху…”

Глас (Ћеранић):   “На хумкама у туђини

Неће српско цвеће нићи.

Поручите нашој деци:

Нећемо им никад стићи.

Поздравите отаџбину,

Пољубите родну груду.

Спомен борбе за слободу

Нека ове хумке буду.”

***Наратор:***

“На дан 31. октобра српски војници су угледали воде Дунава и Саве, а 1. новембра, тачно у 10 часова и 30 минута, 45 дана после пробоја Солунског фронта и марша од око 700 километара, војвода Петар Бојовић на челу Дунавске дивизије победоносно улази у Београд. Србија је ослобођена…

У току четири године рата, на Церу, Дрини, Колубари, по беспућу црногорских и албанских крша, у Плавој гробници и на острву Видо, на врху Кајмакчалана и Ветернику, на Груништу и Катунцу  несрећна земља је сејала - своју децу, своје најлепше цветове.

Погинуло је око 370 000 војника. А колико је било рањених, колико инвалида регрута и ђака, колико несталих и заробљених, колико их је који су умрли од глади и по логорима, који су страдали у поробљеној земљи, колико је обешених у Мачви, покланих крај Дрине, спаљених у кућама…”     *Лисјен Рејн, француски војник*

Србија је по билансу жртава у овом рату била на првом месту. У току рата у нашој земљи смртно је страдао сваки четврти становник, највећи број је био мушкараца старости између 17 и 60 година. Од њих је у Србији страдао сваки други. Укупан биланc жртава био је око 1 250 000, а око пола милиона деце остала су сирочад.

Пева Анђела Сташевић:

**ПУКНИ ЗОРО**

Да ли чујеш мила

Мога коња кас

Да ли чујеш са планина

Зове те мој глас

Засвираше трубе

Заврши се бој

Звона звоне, зора свиће

Враћам се роде мој.

Ај, пај пукни зоро

Стару мајку пробуди

Па да види ко јој долази

Ај, пај пукни зоро

Моју драгу да љубим

Беле груди да јој загрлим.

Кад тамо далеко

Видим оџак сив

Стару шљиву, родну њиву

Враћам се кући жив

А најбољих нема

Однео их бој

Чувала ме слика твоја

Враћам се роде мој.

Ај, пај пукни зоро

Стару мајку пробуди

Па да види ко јој долази

Ај, пај пукни зоро

Моју драгу да љубим

Беле груди да јој загрлим.

(Док траје песма на слајду се смењују слике Солунаца. Изађе велика слика смањи се и стане у један крај, па тако све једна до друге. Када се песма заврши сви учесници излазе на бину и поклањају се. У то време на слајду стоји текст који је наратор рекао пред почетак песме.

*У Великом рату у Србији смртно је страдао сваки четврти становник, највећи број је био мушкараца старости између 17 и 60 година. Од њих је страдао сваки други. Укупан биланс жртава био је око 1 250 000. Пола милиона деце остала су сирочад.*)

***КРАЈ!***